Kooloo ni Tsuɔ Fɔɔ ni Yɔɔ Kpojiemɔ 17 Lɛ​—Mɛni Ni?\nKANEMƆ YƐ Afrikaans Albania Amharic Arabic Armenia Azerbaijani Azerbaijani (Cyrillic) Blɔfo Bulgaria Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatia Czech Denmark Dutch Efik Estonia Ewe Fiji Finland French Ga Georgia Germany Gun Haitian Creole Hebri Hela Hiligaynon Hungary Iceland Igbo Iloko Indonesia Italia Japan Kazakh Kikaonde Kinyarwanda Kirghiz Kirundi Kisonge Kongo Korea Lingala Lithuania Malagasy Malay Malayalam Malta Myanmar Norway Nzema Pangasinan Poland Portugal (Portugal) Portuguese (Brazil) Romania Russia Sepedi Serbia (Roma) Serbian (Cyrillic) Setswana Shona Sinhala Slovak Slovenia Spania Swahili Sweden Tagalog Tatar Telugu Thailand Tigrinya Tiv Turkey Tzotzil Ukrain Umbundu Venda Vietnam Welsh Xhosa Yoruba Zulu\nKooloo ni tsuɔ fɔɔ ni awie ehe yɛ Kpojiemɔ yitso 17 lɛ feɔ gbɛjianɔtoo ko ni yiŋtoo ji, ebaafee maji ni yɔɔ je lɛŋ fɛɛ lɛ ekome koni etsɔ amɛnajiaŋdamɔlɔ lɛ he mfoniri. Tsutsu lɛ, atsɛɔ lɛ Jeŋmaji Akpaŋmɔ lɛ, ni amrɔ nɛɛ atsɛɔ Jeŋmaji Ekomefeemɔ lɛ.\nNibii ni akɛyɔseɔ kooloo ni tsuɔ fɔɔ lɛ\nEji maŋkwramɔŋ gbɛjianɔtoo. Kooloo ni tsuɔ fɔɔ lɛ yɛ “yitsei kpawo” ni edamɔ shi kɛhã “gɔji kpawo” kɛ “maŋtsɛmɛi kpawo” loo nɔyeli hegbɛi. (Kpojiemɔ 17:​9, 10) Akɛ gɔji kɛ kooloi feɔ nɔyelii ahe mfoniri yɛ Biblia lɛ mli.​—Yeremia 51:24, 25; Daniel 2:​44, 45; 7:​17, 23.\nEfeɔ jeŋ fɛɛ maŋkwramɔŋ gbɛjianɔtoo lɛ he mfoniri. Kooloo ni tsuɔ fɔɔ lɛ tamɔ kooloo ni hiɛ yitsei kpawo ni awie ehe yɛ Kpojiemɔ yitso 13 akɛ damɔ shi kɛhã jeŋ fɛɛ maŋkwramɔŋ gbɛjianɔtoi lɛ nɔŋŋ. Kooloi enyɔ lɛ ateŋ eko fɛɛ eko yɛ yitsei kpawo, akolontoi nyɔŋma, kɛ musubɔɔ gbɛ́ii. (Kpojiemɔ 13:1; 17:3) Nibii ni je amɛhe ni sa kadimɔ waa yɛ amɛhe nɛɛ jeee heniianaa kɛkɛ. Kooloo ni tsuɔ fɔɔ lɛ feɔ jeŋ fɛɛ maŋkwramɔŋ gbɛjianɔtoo lɛ he mfoniri loo ehe amaga.​—Kpojiemɔ 13:15.\nEnáa hewalɛ kɛjɛɔ nɔyelii krokomɛi aŋɔɔ. Kooloo ni tsuɔ fɔɔ lɛ ‘jɛ’ nɔyelii krokomɛi lɛ amli, loo amɛ amɛhã eba shihilɛ mli.​—Kpojiemɔ 17:11, 17.\nEkɛ jamɔ yɛ tsakpãa. Babilon Kpeteŋkpele lɛ, ni ji jeŋ fɛɛ amale jamɔ gbɛjianɔtoo lɛ, ta kooloo ni tsuɔ fɔɔ lɛ nɔ, ni tsɔɔ akɛ jamɔ gbɛjianɔtoi nɛɛ ji mɛi ni kudɔɔ kooloo lɛ.​—Kpojiemɔ 17:​3-5.\nEgbeɔ Nyɔŋmɔ he guɔ. Kooloo lɛ he “eyi obɔ kɛ musubɔɔ gbɛ́ii.”​—Kpojiemɔ 17:3.\nEhewalɛ baaje edɛŋ be kukuoo ko. Akɛ kooloo ni tsuɔ fɔɔ lɛ baawo “bu kwɔŋkwɔŋ” * ko mli, loo ehewalɛ baaje edɛŋ be kukuoo ko, shi ebaaje kpo ekoŋŋ.​—Kpojiemɔ 17:8.\nBiblia gbalɛ ba mli\nHã wɔsusu bɔ ni Jeŋmaji Ekomefeemɔ lɛ kɛ nɔ ni tsɔ ehiɛ, ni ji Jeŋmaji Akpaŋmɔ lɛ ewo Biblia gbalɛ ni kɔɔ kooloo ni tsuɔ fɔɔ lɛ he lɛ obɔ lɛ he wɔkwɛ.\nEji maŋkwramɔ gbɛjianɔtoo. Jeŋmaji Ekomefeemɔ lɛ fiɔ maŋkwramɔ gbɛjianɔtoi asɛɛ; no ji, yɛ nɔyeli gbɛfaŋ lɛ, ekwɛɔ koni “Maji ni kɛ amɛhe ebadɔmɔ lɛ lɛ eko akaye eko nɔ.” *\nEfeɔ jeŋ fɛɛ maŋkwramɔŋ gbɛjianɔtoo lɛ he mfoniri. Yɛ afi 2011 lɛ, maŋ kome bafata Jeŋmaji Ekomefeemɔ lɛ he ni eyibɔ yashɛ maji 193. Enɛ hewɔ lɛ, ekɛɛ edamɔ shi kɛhã maji kɛ gbɔmɛi ni yɔɔ je lɛŋ lɛ ateŋ kpotoo.\nEnáa hewalɛ kɛjɛɔ nɔyelii krokomɛi aŋɔɔ. Maji ni yɔɔ Jeŋmaji Ekomefeemɔ lɛ mli lɛ ji mɛi ni to kuu lɛ, ni amɛ nɔŋŋ amɛhãa lɛ hewalɛ.\nEkɛ jamɔ yɛ tsakpaa. Je lɛŋ jamɔi lɛ fi Jeŋmaji Akpaŋmɔ lɛ sɛɛ, ni amɛmiifi Jeŋmaji Ekomefeemɔ lɛ hu sɛɛ. *\nEgbeɔ Nyɔŋmɔ he guɔ. Ato Jeŋmaji Ekomefeemɔ lɛ shishi koni “ebaa toiŋjɔlɛ kɛ shweshweeshwefeemɔ yi yɛ jeŋ fɛɛ.” * Etamɔ nɔ ni yiŋtoo nɛɛ sa jogbaŋŋ moŋ, shi Jeŋmaji Ekomefeemɔ lɛ gbeɔ Nyɔŋmɔ he guɔ, ejaakɛ ekɛɔ akɛ lɛ etsuɔ nitsumɔ ni Nyɔŋmɔ Maŋtsɛyeli lɛ pɛ baatsu lɛ.​—Lala 46:9, Ga Biblia hee; Daniel 2:​44.\nEhewalɛ baaje edɛŋ be kukuoo ko. Jeŋmaji Akpaŋmɔ lɛ, ni ato shishi bei fioo yɛ Jeŋ Ta I lɛ sɛɛ koni ebaa toiŋjɔlɛ yi lɛ, eyanyɛɛɛ etsĩ bei ni yaa nɔ yɛ majimaji ateŋ lɛ naa. Ekpa nitsumɔ be ni Jeŋ Ta II lɛ je shishi yɛ 1939 lɛ. Yɛ afi 1945, be ni Jeŋ Ta II lɛ ba naagbee lɛ, ato Jeŋmaji Ekomefeemɔ lɛ shishi. Yiŋtoi ahewɔ ni ato, gbɛi anɔ ni etsuɔ nii ehãa, kɛ bɔ ni ato he gbɛjianɔ ahã lɛ tamɔ Jeŋmaji Akpaŋmɔ lɛ pɛpɛɛpɛ.\n^ kk. 10 Wolo ni ji Vine’s Expository Dictionary of Old and New Testament Words lɛ tsɔɔ mli akɛ, Greek wiemɔ ni atsɔɔ shishi akɛ “bu kwɔŋkwɔŋ” lɛ tsɔɔ “bu ko ni anaaa enaagbee.” King James Version lɛ tsɔɔ shishi akɛ, “bu ko ni bɛ naagbee.” Akɛ wiemɔ nɛɛ tsuɔ nii yɛ Biblia lɛ mli kɛtsɔɔ he ko aloo shihilɛ ko ni atsĩ mɔ ko naa awo mli ni enyɛɛɛ nɔ ko nɔ ko efee.\n^ kk. 13 Kwɛmɔ wolo ni ji Charter of the United Nations, Article 2.\n^ kk. 16 Akɛ nɔkwɛmɔnɔ lɛ, kuu ko ni ji najiaŋdamɔlɔ kɛhã Protɛstant jamɔi kpotoo ni yɔɔ Amerika lɛ jaje yɛ afi 1918 akɛ, Jeŋmaji Akpaŋmɔ baafee “Nyɔŋmɔ maŋtsɛyeli lɛ najiaŋdamɔlɔ yɛ shikpɔŋ lɛ nɔ.” Yɛ afi 1965 lɛ, Buddha jamɔ, Katolik jamɔ, Eastern Orthodoxy, Hindu jamɔ, Islam jamɔ, Yudafoi ajamɔ, kɛ Protɛstant jamɔ najiaŋdamɔlɔi bɔ gwa yɛ San Francisco kɛtsɔɔ akɛ amɛfiɔ Jeŋmaji Ekomefeemɔ lɛ sɛɛ, ni amɛsɔle amɛhã lɛ. Yɛ afi 1979 lɛ, Pope John Paul II wie akɛ, Jeŋmaji Ekomefeemɔ lɛ “baaya nɔ efee gbɛjianɔtoo titri ni kɛ toiŋjɔlɛ kɛ jalɛsaneyeli baaba.”\n^ kk. 17 Kwɛmɔ wolo ni ji Charter of the United Nations, Article 1.\nKɛ́ nɔyeli kome yeɔ jeŋ muu lɛ fɛɛ nɔ lɛ, toiŋjɔlɛ kɛ shweshweeshwe shihilɛ baaba jeŋ fɛɛ. Mɛni hewɔ wɔbaanyɛ wɔhe shi ni Nyɔŋmɔ ewo akɛ ekɛ nɔyeli ni tamɔ nakai baaba lɛ wɔye lɛ? Namɔ baafee enɔyelɔ?